[इतना कहकर दाऊद मियां को देखे बिना, धक्का देकर अपना कन्धा छुड़ा लेते हैं। मगर, यह क्या ? धक्का खाकर बेचारे दाऊद मियां पास के हेड पम्प से पानी ला रही एक मोहतरमा के ऊपर गिर पड़ते हैं। क्या करें ? इन मोहल्ले की औरतों का स्कूल के इस हेड पम्प पर आना बंद होता नहीं, कारण यह है अभी गर्मी के मौसम में पानी की किल्लत चल रही है। मना करने के बाद भी, न जाने कितनी मोहतरमाएँ घड़ा ऊंचाये पानी भरने यहाँ चली आती है ? और साथ में स्कूल का मेन फाटक खुला छोड़ जाती है, उनको क्या मालुम इनकी इस लापरवाही के कारण कोलोनी के न जाने कितने अवारा पशु स्कूल के बगीचे में घास चरने चले आते हैं ? बदक़िस्मती से अभी एक मोहतरमा पानी भरकर लौट रही थी, और तभी उसकी टक्कर दाऊद मियां से हो जाती है। फिर क्या ? टक्कर लग जाने ने सर पर रखा पीतल का घड़ा धड़ाम से आकर गिरता है दाऊद मियां के ऊपर। बेचारे गए चुग्गा चुगने, मगर ग़लत जगह अपना पाँव फंसाकर औंधे मुंह गिर पड़ते हैं ज़मीन पर। वह मोहतरमा गलीज़ गालियां बकती हुई, ज़मीन पर गिरा घड़ा उठाती है और वापस अपने क़दम हेड पम्प की तरफ़ बढ़ा देती है। अब बेचारे दाऊद मियां किसी तरह उठते हैं, और सामने साबिर मियां को ठहाका लगाकर हंसते पाते हैं। अपने धंधे के कस्टमर साबिर मियां को, अपशब्द कहने की हिम्मत उनमें अब है कहाँ ? बेचारे दाऊद मियां खिसियानी हंसी हंसते हुए, साबिर मियां से कहते हैं।]